贈日新禪師
作者：文同
朝代：宋

paragraphs: 嶕嶢祝融峰，䆗窱懶瓚巖。
師也西南人，嘗居彼巉巉。
十年不下山，烟雲爛衣衫。
借問爾何爲，法味見愈饞。
妄萌將軋然，即以慧刃芟。
既久闢門戶，不須更封緘。
龍神護水瓶，鬼物扶經函。
疊足坐蒼石，放身依古杉。
一日望劍門，歸心瞥如帆。
過我畫戟前，清晨投短銜。
欣然揖師坐，未語已不凡。
再勘自不破，誰敢分酸鹹。
大朴本無痕，巧者强削劖。
師如捉龜拂，定不空喃喃。